আয়ুশের পরিবারে শোকের ছায়া,প্রয়াত প্রাক্তন টেলিকম মন্ত্রী সুখরাম শর্মা

সলমন খানের ভগ্নীপতি তথা বলিউড অভিনেতা আয়ুশ শর্মার পরিবারে দুঃসংবাদ। ৯৪ বছর বয়সে প্রয়াত আয়ুশ শর্মার দাদু পণ্ডিত সুখ রাম শর্মা।তাঁর সবথেকে বড় পরিচয় হিমাচল প্রদেশের কংগ্রেস নেতা এবং একসময় তিনি দেশের টেলিকম মন্ত্রীও ছিলেন।কয়েকদিন আগেই ব্রেনস্ট্রোকের কারণে গুরুতর অসুস্থ হয়ে পড়েন তিনি। হিমাচলপ্রদেশ থেকে সুখরাম শর্মাকে দিল্লিতে এইমস্ হাসপাতালে ভর্তি করা হয়। সোমবারই জল্পনা রটে যায় প্রয়াত হয়েছেন পণ্ডিত সুখরাম শর্মা।যার পরই মৃত্যুর জল্পনা উড়িয়ে আয়ুশ শর্মা জানিয়েছিলেন,দাদুর অবস্থা তেমন ভাল নয়,তিনি লড়াই করছেন।।তবে শেষ রক্ষা হল না।

নরসিমা রাও সরকারের টেলিকম মন্ত্রী ছিলেন পণ্ডিত সুখ রাম শর্মা।তাঁর সময়েই ভারতে প্রথম মোবাইল ফোন পরিষেবা চালু হয়।মোবাইল থেকে দেশের প্রথম ফোনটি সুখ রাম শর্মাই করেছিলেন।পশ্চিমবঙ্গের তৎকালীন মুখ্যমন্ত্রী জ্যোতি বসুর সঙ্গে মোবাইলে প্রথম কথা বলেছিলেন আয়ুশ শর্মার দাদু পণ্ডিত সুখ রাম শর্মা।

একসময় এই দিল্লিই ছিল তাঁর কর্মভূমি।সেখানেই কাটিয়েছেন জীবনের অনেকগুলো বছর।এদিন শেষ নিঃশ্বাসও ত্যাগ করলেন সেই রাজধানীর মাটিতেই।দেশের এমন রাজনৈতিক ব্যক্তিত্বের মৃত্যুতে শোকস্তব্ধ রাজনীতি মহল।আয়ুশের পরিবারেও নেমে এসেছে গভীর শোকের ছায়া।