খোশমেজাজে আয়ুশ শর্মা

খোশমেজাজেই রয়েছেন অভিনেতা আয়ুশ শর্মা।কারণ,’অন্তিম’-এর পর আরও একবার সলমন খানের সঙ্গে স্ক্রিন শেয়ার করতে চলেছেন অভিনেতা আয়ুশ শর্মা।সদ্যই জল্পনা শোনা গিয়েছে ‘কভি ইদ কভি দিওয়ালি’ ছবিতে সল্লুমিঞার ভাইয়ের চরিত্রে অভিনয় করতে চলেছেন তিনি।বিষয়টা যে মোটেও জল্পনা নয়,খাঁটি সত্যি তা মেনে নিচ্ছেন আয়ুশ নিজেই।সদ্যই অভিনেতা জানিয়েছেন,’কভি ইদ কভি দিওয়ালি’-তে সলমনের সঙ্গে দ্বিতীয় বার অভিনয় করার জন্য মুখিয়ে আছেন তিনি।রোম্যান্টিক ফিল্ম ‘লাভযাত্রী’, ‘অন্তিম’-এর মতো অ্যাকশন ফিল্ম এবং ফ্যামিলি ড্রামা ‘কভি ইদ কভি দিওয়ালি’।  ভিন্ন ভিন্ন জঁরের ছবিতে কাজের সুযোগ পেয়ে বেজায় খুশি আয়ুশ শর্মা।অবশ্য এর সমস্ত কৃতিত্ব ‘শালে সাহাব’ সলমন খানকেই দিচ্ছেন আয়ুশ শর্মা।জোর গুঞ্জন শোনা গিয়েছে অভিনয়ের পাশাপাশি ছবিটি পরিচালনাও করবেন সলমন খান।কিন্তু সদ্যই জানা গিয়েছে অন্য গল্প।জানা যাচ্ছে,ভাইজানের পরিচালক হওয়ার খবরটি জল্পনা ছাড়া আর কিছুই নয়।

আদপে ‘কভি ইদ কভি দিওয়ালি’-র পরিচালনা করবেন ফারহাদ সামজি।প্রথম থেকে তাই ঠিক ছিল।সলমন ছবিটি পরিচালনা করবেন এই জল্পনা রটিয়েছে সংবাদমাধ্যমের একাংশ।এই ঘটনায় রীতিমতো চটেছেন সল্লুমিঞা।আরও খবর মিলেছে,কয়েকদিনের মধ্যেই কারজাটে শুরু হয়ে যাবে ‘কভি ইদ কভি দিওয়ালি’-র শ্যুটিং।ছবিতে সলমনের বিপরীতে অভিনয় করবেন পূজা হেগড়ে।এবং আয়ুশ ছাড়াও আর এক ভাইয়ের চরিত্রে নজর কাড়বেন জাহির ইকবাল।পাশাপাশি দেখা যাবে দক্ষিণী সুপারস্টার ভেঙ্কটেশকেও।